贈黄成伯仇覽
作者：劉弇
朝代：宋

paragraphs: 翔風攪客心，爛熳不可收。
隻舲揚層波，益信生計浮。
滄洲澀歸迹，飄撇慚吳鷗。
若人求自東，卓犖欣嘯儔。
揖我暮川涘，疏明炯天球。
掀髯藉芳草，閒則數魚鰍。
詩書見孤詣，盤丸走軻丘。
况有掃圍筆，可擅岐陽異。
陰湖六尺轝，初恨不少留。
梅根躍高檣，笑我仍回頭。
繩床列短炬，相與枯春蒭。
清狂到詼誹，券內嗤蜉蝣。
女床無凡羽，渭曲皆清流。
嘉實自彌望，直未斂以揫。
須矣策高衢，稽句寧公羞。